Без пътен данък за коли над 10 години в Русия - Автомобилни новини | ФАКТИ.БГ
пътен данък-
Без пътен данък за коли над 10 години в Русия
Публикувана: 5 Декември, 2018 15:04
63 КОМЕНТАРА | ВИДЯНА 6708
Автомобилите на възраст над 10 години и цена под 1 млн. рубли (€13 188) да бъдат освободени от пътен данък, предлага депутатът от Либерално-демократическа партия на Русия Василий Власов. Народният представител е развил идеята си в писмо до министъра на промишлеността и търговията Денис Мантуров.
В подкрепа на предложението си Власов изтъква аргумента, че според статистиката продажбите на нови автомобили спадат заради намаляващата покупателна способност на населението, докато пазарът на употребявани коли расте. Депутатът смята, че хора, които не могат да си позволят дори нова Lada, трябва да бъдат подпомагани.
"Предвид намаляващото благосъстояние на повечето ни сънародници се налага да купуват автомобили втора ръка, като средната възраст на тези возила е над 10 години. Много от тях се карат рядко, предимно в неотложни случаи. Облагайки такива автомобили с данък, държавата влошава положението на най-уязвимите прослойки от населението", цитира писмото на народния представител РИА "Новости".
Василий Власов подлага под съмнение и справедливостта в изчисляването на пътния данък въз основа на мощността на двигателя. "Разликата в цената на два автомобила с еднаква мощност, но произведени в различни години, може да бъде астрономическа", аргументира се депутатът.